ડૉ. જેનવ નામના ડૉક્ટરે એક પુસ્તક લખ્યું છે. પુસ્તકનું નામ છે – ધ બાયોલોજી ઓફ લવ. ડૉક્ટર જેનવના મતે મનુષ્ય એક સંવેદનશીલ જીવ છે. તેથી પ્રેમ જેવી ભાવનાની કમી વ્યક્તિના વિકાસ અને જીવવાની ક્ષમતાને કમજોર બનાવી દે છે. પ્રેમ માત્ર વ્હાલ, હૂંફ, ઊર્મિ, ભાવના, સંવેદના જેવા તરંગો કે અનુભૂતિઓ જ નથી, પણ એક આખું જીવવિજ્ઞાન છે જેની અસર વ્યક્તિના શરીર અને મન પર થાય છે. પ્રેમ રાસાયણિક પદાર્થોની ક્રિયા અને પ્રતિક્રિયા સાથે સંકળાયેલો છે. વિજ્ઞાનીઓ અને મનોવિજ્ઞાનીઓ દ્વારા સૂચવવામાં આવેલા પ્રેમના સિદ્ધાંત અથવા પ્રેમની પ્રક્રિયાને વિજ્ઞાનીઓ અથવા જીવવિજ્ઞાનીઓએ પ્રમાણિત કરવાનો પ્રયત્ન કર્યો છે અને તેને નામ આપ્યું છે પ્રેમનું રસાયણ શાસ્ત્ર અથવા કેમિસ્ટ્રી ઓફ લવ.